Adtoy dagiti nangabak iti 11th Reynald F. Antonio Awards for Iluko Literature ken iti 11th AMMA Foundation Literary Awards, kas panagsaganadda, ken kas impadamag ti Secretariat ti RFAAFIL ken AMMAFLA.
Iti 11th RFAAFIL, benneg ti Sarita a Para Ubbing:
Umuna a Gunggona, Leah D. Manzano ti Siudad ti Candon City babaen ti saritana a "Ti Sagutko ken ni Tatang." Mangisursuro iti English ken Filipino iti Nagtablaan National High School, Sta. Lucia, Ilocos Sur.
Maika-2, Noli S. Dumlao ti Paoay, Ilocos Norte babaen ti saritana a "Da Meow ken Grr." Scriptwriter iti drama iti MBC-Radio DZRH ken nagpaay iti babaen ni dati nga Executive Director Cecile Guidote Alvarez ti National Commission for Culture and the Arts (NCCA) a kas media coordinator para iti radio.
Maika-3, Cles B. Rambaud ti Pinili, Ilocos Norte babaen ti saritana a "Ni Bi-o-bi-o, ni Cory, ni Erap, ken ni Marcos." Nagun-odna ti 2009 Writer’s Prize iti Ilokano poetry manipud iti NCCA ken agdama a Managing Editor ti Bannawag.
Maika-4, Crisostomo M. Ilustre ti Bauang, La Union babaen ti saritana nga "Once a Funny Time." Agdama nga Operations Consultant ti Century Broadcasting Network ken adda dua nga imatmatonanna nga FM station.
Maika-5, Ronelyn B. Ramones ti Bacarra, Ilocos Norte babaen ti saritana nga "Amy." Nagadal iti Midwifery iti Northwestern University, Laoag City, ken addan maysa a sarita ken sumagmamano a daniwna a naipablaak iti Bannawag.
Iti 11th RFAAFIL, benneg ti Daniw a Para Ubbing:
Umuna a Gunggona, Agustin DC. Rubin ti San Ildefonso, Ilocos Sur ngem agnaeden iti Zambales, babaen ti daniwna nga “A Ba Ka Da.” Retirado a mannursuro, napadayawan nga RFAAFIL Writer of the Decade iti selebrasion ti Maika-10 a tawen ti RFAAFIL.
Maika-2, Johmar R. Alvarez ti Ballesteros, Cagayan babaen ti daniwna a "Pidut." Mangisursuro iti Aparri West National High School-Aparri, Cagayan ken adviser ti The Beachcomber, ti opisial a pagiwarnak ti nasao a pagadalan.
Maika-3, Ronnie Es. Aguinaldo ti Calayan, Cagayan babaen ti daniwna a “Bullalayaw." Addan sumagmamano a pammadayaw a naawatna kadagiti salip iti panagsuratan.
Maika-4, Jobert M. Pacnis ti Ballesteros, Cagayan babaen ti daniwna a "Ti Perperroka." Nalpasna ti BSECE iti Cagayan State University-Tuguegarao. Maysa a mannursuro. Sumagmamanon dagiti pammadayaw a nagun-odna iti panagsuratan a pakairamanan ti RFAAFIL.
Maika-5, Benjamin P. Pacris ti Laoag City babaen ti daniwna a "Burburtia Dagiti Animal." Agdama a Chief Information Officer ti Philippine Information Agency (PIA) iti Ilocos Sur a kas moderator ti “Kapihan iti Amianan” Media Forum iti Iluko Heritage Channel (IHC) ken TV host ti “Issue ken Komentaryo” (Impormasyon Publiko) iti IHC ken anchor iti “’Niat’ Makunam, Kailian?” program iti DWRS Commando Radio.
Dagiti naghurado: Lorenzo G. Tabin, Sr., pangulo; kameng da Heman G. Tabin ken Sinamar R. Tabin.
Maidasar dagiti nangabak a sarita ken daniw kadagiti agbasbasa nga ubbing tapno pilienda ti mapadayawan iti 11th RFAAFIL Reader’s Choice Award.
* * *
Iti 15th AMMAFLA, Salip iti Sarita Para Kadagiti Agdadamo a Mannurat:
Umuna a Gunggona, Marichel E. Suguitan ti Aggub, Solano, Nueva Vizcaya babaen ti saritana a “Kulibangbang.” Inaunaan iti lima nga agkakabsat nga annak da Domingo ken Sionita Suguitan, maysa nga OFW iti Hong Kong ni Marichel. Nakaipablaaken iti sumagmamano a daniw iti Bannawag ken maysa kadagiti mannaniw a nairaman iti Alimpatok, antolohia ti erotiko a dandaniw nga Ilokano. Aktibo met kadagiti gunglo dagiti OFW, maysa kadagiti opisial ti Taga-Nueva Vizcaya Ako (TNVA), organisasion dagiti taga-Nueva Vizcaya iti Hong Kong.
Maika-2, Ronelyn B. Ramones ti Brgy. Buyon, Bacarra, Ilocos Norte babaen ti saritana nga “Ina.” Fellow iti 3rd Pasnaan, ti literary workshop nga iwaywayat ti GUMIL Filipinas para kadagiti napili nga agdadamo a mannurat, nakaipablaaken ni Ronelyn iti sarita iti Bannawag (“Sabali ni Benson, Sabali ni Miguel”) ken sumagmamano a daniw a pakaibilangan ti “Uliek ti Kampanario ti Bacarra” a nangyalat iti Umuna a Gunggona iti On-the-Spot Poetry Writing Contest iti Pasnaan 2012.
Maika-3, Avelino B. Felicitas, Jr. ti San Juan, Abra ngem agindegen iti Waipahu, Hawaii babaen ti saritana nga “Ti Para Isuno.” Nangisuro iti 16 a tawen iti ISPSC, Santa Maria, Ilocos Sur sa immakar iti UNP Vigan a nagturposanna iti Doctor of Education ken nagretiruanna idi 2007. Ni dati a Teresita A. Imperial ti Santa Maria, I.S. ti asawana. Addaanda iti uppat nga annak. Agdama a Substitute Teacher-3 iti Leeward School District, Oahu,Hawaii ken Security Officer iti UPS Facility, Honolulu, International Airport, iti babaen ti Ali’I Security System.
Dagiti naghurado: Aida S. Tiama ti Unibersidad ti Filipinas-Diliman, chair; kameng da Ariel S. Tabag ti Bannawag ken Linda T. Lingbaoan ti University of the Philippines Press.
Dagiti isponsor ti salip: Amado & Gloria Yoro, Francis ken Aurora Ponce, ken Fred ken Cherry Quibol, agpapada nga agindegen iti Hawaii.
Mapadayawan dagiti nangabak iti RFAAFIL ken AMMAFLA bayat ti Maika-45 a Kombension Nasional kenLiterary Seminar ti GUMIL Filipinas inton Abril 19-21, 2013 iti Gonzaga, Cagayan.
(Naipablaak iti Bannawag, Abril 15, 2013 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn